title: Regulamentul de punere în aplicare (UE) 2018/28 al Comisiei din 9 ianuarie 2018 de reinstituire a unei taxe antidumping definitive la importurile de biciclete, indiferent dacă acestea sunt sau nu declarate ca fiind originare din Sri Lanka, fabricate de City Cycle Industries

text:
               10.1.2018

               RO

               Jurnalul Oficial al Uniunii Europene

               L 5/27

         REGULAMENTUL DE PUNERE ÎN APLICARE (UE) 2018/28 AL COMISIEI
   din 9 ianuarie 2018
   de reinstituire a unei taxe antidumping definitive la importurile de biciclete, indiferent dacă acestea sunt sau nu declarate ca fiind originare din Sri Lanka, fabricate de City Cycle Industries
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 13,
   întrucât:
   A.   MĂSURILE ÎN VIGOARE ȘI HOTĂRÂRILE CURȚILOR

   1.   Măsurile în vigoare

               (1)

               În 2011, prin Regulamentul de punere în aplicare (UE) nr. 990/2011 (2), Consiliul a instituit o taxă antidumping definitivă la importurile de biciclete originare din Republica Populară Chineză (denumite în continuare „măsurile inițiale”), în urma unei reexaminări efectuate în perspectiva expirării măsurilor în temeiul articolului 11 alineatul (2) din regulamentul de bază.

               (2)

               În 2013, prin Regulamentul de punere în aplicare (UE) nr. 501/2013 (3) (denumit în continuare „regulamentul în litigiu”), Consiliul a extins măsurile inițiale asupra importurilor de biciclete expediate din Indonezia, Malaysia, Sri Lanka și Tunisia, indiferent dacă au fost declarate sau nu ca fiind originare din Indonezia, Malaysia, Sri Lanka și Tunisia (denumite în continuare „măsurile antieludare” sau „măsurile extinse”), în urma unei anchete antieludare în temeiul articolului 13 din regulamentul de bază.

         2.   Hotărârile Tribunalului Uniunii Europene și ale Curții de Justiție a Uniunii Europene

               (3)

               La 9 august 2013, un producător din Sri Lanka, City Cycle Industries (denumit în continuare „City Cycle”), a depus o cerere la Tribunalul Uniunii Europene (denumit în continuare „Tribunalul”) care viza regulamentul în litigiu, în măsura în care se aplică acestui producător (4). În hotărârea sa din 19 martie 2015 (5), Tribunalul a anulat regulamentul în litigiu în măsura în care acesta se aplică City Cycle.

               (4)

               În iulie 2015, Consiliul Uniunii Europene (6), Comisia Europeană (7) și Maxcom Ltd (8) (un producător de biciclete din Uniune) au contestat hotărârea Tribunalului. Prin hotărârea din 26 ianuarie 2017 (denumită în continuare „hotărârea”), Curtea de Justiție a Uniunii Europene (denumită în continuare „Curtea de Justiție”) a respins recursurile formulate de industria din Uniune, de Comisia Europeană și de Consiliul Uniunii Europene.

               (5)

               În special, Curtea de Justiție a constatat, la punctul 73 din hotărârea sa, că nu se prevedea, în considerentul (78) din regulamentul în litigiu, o analiză individuală privind practicile de eludare în care întreprinderea City Cycle este posibil să fi fost implicată. La punctele 75 și 76, Curtea de Justiție a constatat, de asemenea, că, din punct de vedere juridic, concluzia referitoare la existența unor operațiuni de transbordare în Sri Lanka nu se putea baza doar pe două constatări făcute în mod expres de către Consiliu, și anume, în primul rând, că a existat o schimbare a modelului de schimburi comerciale și, în al doilea rând, că unii dintre producătorii-exportatori nu au cooperat (9).

         3.   Consecințele hotărârii

               (6)

               În conformitate cu articolul 266 din Tratatul privind funcționarea Uniunii Europene, instituțiile Uniunii trebuie să ia măsurile necesare pentru a se conforma hotărârii din 26 ianuarie 2017.

               (7)

               În cazurile în care o procedură judiciară implică mai multe etape administrative, anularea uneia dintre acestea nu atrage după sine anularea întregii proceduri (10). Procedura antidumping este un exemplu de astfel de procedură care cuprinde mai multe etape. Prin urmare, anularea regulamentului în litigiu în ceea ce privește o parte nu atrage după sine anularea întregii proceduri anterioare adoptării regulamentului în cauză. Instituțiile UE au posibilitatea de a remedia aspectele regulamentului în litigiu care au dus la anularea sa, lăsând în același timp nemodificate părțile necontestate care nu sunt afectate de hotărârea Tribunalului (11).

         B.   PROCEDURA

   1.   Procedura până la pronunțarea hotărârii

               (8)

               Comisia confirmă considerentele (1)-(23) din regulamentul în litigiu. Ele nu sunt afectate de hotărâre.

         2.   Redeschidere

               (9)

               Ca urmare a hotărârii din 11 aprilie 2017, Comisia a publicat un aviz (12) de redeschidere parțială a anchetei privind eludarea referitoare la importurile de biciclete expediate din Sri Lanka, indiferent dacă sunt sau nu declarate ca fiind originare din Sri Lanka, care a condus la adoptarea regulamentului în litigiu (denumit în continuare „avizul de redeschidere”), și a reluat ancheta din punctul în care a apărut neregula. Domeniul de aplicare al redeschiderii a fost limitat la punerea în aplicare a hotărârii pronunțate în ceea ce privește City Cycle.

               (10)

               Comisia a informat City Cycle, reprezentanții țării exportatoare, industria din Uniune și alte părți interesate cunoscute a fi vizate de ancheta inițială cu privire la redeschiderea parțială a anchetei. Părțile interesate au avut posibilitatea de a-și face cunoscute opiniile în scris și de a solicita o audiere în termenul stabilit în aviz.

               (11)

               Toate părțile interesate care au solicitat acest lucru au avut posibilitatea de a fi audiate de serviciile Comisiei și/sau de consilierul-auditor pentru proceduri comerciale. Nimeni nu a solicitat o audiere cu serviciile Comisiei sau cu consilierul-auditor pentru proceduri comerciale.

         3.   Înregistrarea importurilor

               (12)

               În urma hotărârii, Asociația Europeană a Producătorilor de Biciclete și Maxcom Ltd au cerut ca, în ceea ce privește societatea City Cycle, importurile de biciclete să fie supuse înregistrării, în conformitate cu articolul 14 alineatul (5) din regulamentul de bază, pentru ca ulterior să poată fi aplicate măsuri în ceea ce privește aceste importuri de la data înregistrării lor.

               (13)

               La 11 aprilie 2017, Comisia a suspus înregistrării importurile de biciclete expediate din Sri Lanka, indiferent dacă acestea sunt sau nu declarate ca fiind originare din Sri Lanka, în ceea ce privește societatea City Cycle Industries din Sri Lanka („regulamentul de înregistrare”) (13).

         4.   Produsul care face obiectul anchetei

               (14)

               Produsul care face obiectul anchetei este identic cu cel din regulamentul în litigiu, și anume biciclete și alte vehicule similare (inclusiv triciclurile pentru livrări de marfă, dar excluzând monociclurile), fără motor, originare din Republica Populară Chineză („China” sau „RPC”), care se încadrează în prezent la codurile NC ex 8712 00 30 și ex 8712 00 70. Comisia confirmă considerentele (25)-(27) din regulamentul în litigiu.

         C.   EVALUAREA ÎN URMA HOTĂRÂRII

   1.   Observații preliminare

               (15)

               În primul rând, Curtea de Justiție a susținut că regulamentul în litigiu nu conținea o analiză individuală a practicilor de eludare în care societatea City Cycle s-ar fi putut angaja. Curtea de Justiție a stabilit că cele două constatări făcute de Consiliu în mod expres, și anume că a avut loc o modificare în configurația schimburilor comerciale și că anumiți producători-exportatori nu au cooperat, nu sunt suficiente pentru a permite Consiliului să concluzioneze că City Cycle a fost implicată în operațiuni de transbordare sau că există operațiuni de transbordare la nivel național în Sri Lanka.

               (16)

               În al doilea rând, la punctele 29 și 31 din hotărâre, se recunoaște că elementele de probă comunicate de societatea City Cycle în cursul anchetei nu au demonstrat că aceasta este un producător veritabil sau că operațiunile sale de asamblare nu au constituit o practică de eludare, în conformitate cu criteriile prevăzute la articolul 13 alineatul (2) din regulamentul de bază. Prin urmare, considerentele (124)-(127) din regulamentul în litigiu sunt confirmate.

               (17)

               În al treilea rând, reiese din hotărâre, coroborată cu hotărârea Tribunalului, că Consiliul avea dreptul să considere City Cycle ca parte care nu a cooperat în cadrul anchetei și că a existat un anumit grad de lipsă a cooperării la nivel național în Sri Lanka. Considerentele (35)-(42) din regulamentul în litigiu sunt, prin urmare, confirmate.

         2.   Neutralizarea efectului corectiv al taxei antidumping

               (18)

               Comisia a constatat, în considerentele (93)-(96) din regulamentul în litigiu, neutralizarea efectului corectiv al taxei antidumping. Aceste constatări sunt confirmate.

         3.   Dovada existenței dumpingului

               (19)

               Comisia a constatat, în considerentele (97) și (98), precum și în considerentele (107)-(110) din regulamentul în litigiu, dovezi ale existenței dumpingului. Aceste constatări sunt confirmate.

         4.   Existența unor practici de eludare

               (20)

               Regulamentul în litigiu a fost anulat deoarece Consiliul nu a furnizat, în regulamentul în litigiu, o justificare suficientă în ceea ce privește existența unor practici de eludare în cazul City Cycle Industries. Se reamintește faptul că existența unor practici de eludare poate fi stabilită, printre altele, pe baza transbordării sau pe baza operațiunilor de asamblare.

               (21)

               Ancheta redeschisă a arătat că nu existau alte dovezi disponibile la nivel de întreprindere care ar putea sprijini constatarea privind existența transbordării. Prin urmare, niciun argument în ceea ce privește transbordarea nu ar putea fi prezentat în considerentul (78) din regulamentul în litigiu.

               (22)

               Cu toate acestea, elementele de probă disponibile indică existența practicilor de eludare prin intermediul operațiunilor de asamblare. Elementele de probă s-au bazat pe datele prezentate de însăși City Cycle în cursul anchetei inițiale. Consiliul nu a evaluat în detaliu datele respective, întrucât acesta a considerat că nu era necesar pentru a demonstra, corespunzător standardelor juridice impuse, existența unor practici de eludare. Având în vedere că Tribunalul a clarificat standardul juridic aplicabil, Comisia consideră că este necesar să reevalueze toate elementele de probă disponibile în dosarul administrativ în contextul standardului juridic aplicabil.

               (23)

               În cursul anchetei antieludare, City Cycle s-a prezentat și a solicitat o scutire de la eventualele măsuri antieludare. Astfel cum s-a descris în considerentele (37), (38) și (144) din regulamentul în litigiu, City Cycle nu a putut demonstra că se califica pentru o astfel de scutire. Societatea nu a cooperat în mod suficient și s-a aplicat articolul 18 alineatul (1) din regulamentul de bază. Din cauza lipsei unor informații fiabile în ceea ce privește valoarea și volumul componentelor de origine chineză achiziționate de societate, nu a fost posibil să se stabilească în mod pozitiv că City Cycle era un producător veritabil care nu este implicat în practici de eludare sau că operațiunile sale de asamblare nu constituiau o formă de eludare. Astfel cum s-a explicat în considerentele (16) și (17) de mai sus, aceste constatări nu au fost afectate de hotărâre.

               (24)

               Cu toate acestea, datele furnizate de societatea însăși demonstrează că:

                           1.

                           materiile prime (componente pentru biciclete) din China au reprezentat peste 60 % din valoarea totală a componentelor produsului asamblat (testul 60/40), iar

                           2.

                           valoarea adăugată componentelor încorporate în cursul operațiunii de asamblare a fost mai mică de 25 % din costul de fabricație (testul criteriului referitor la valoarea adăugată de 25 %).

               (25)

               Conform criteriilor de la articolul 13 alineatul (2) literele (a) și (b) din regulamentul de bază, acest lucru înseamnă că astfel de operațiuni de asamblare ar trebui considerate practici de eludare, având în vedere îndeplinirea celorlalte criterii, astfel cum se descrie în considerentele (18) și (19) de mai sus.

               (26)

               Prin urmare, pe baza elementelor de probă menționate anterior disponibile la nivel de întreprindere și având în vedere nivelul foarte scăzut de cooperare în Sri Lanka, ar trebui stabilită existența unor practici de eludare prin intermediul operațiunilor de asamblare la nivel național în Sri Lanka, fapt ce tinde să indice practici de eludare.

               (27)

               În consecință, s-a stabilit existența unor operațiuni de asamblare în Sri Lanka, în sensul articolului 13 alineatul (2) din regulamentul de bază.

               (28)

               După prezentarea informațiilor, City Cycle a contestat competența Comisiei de a adopta constatări privind existența unor operațiuni de asamblare, în sensul articolului 13 alineatul (2) din regulamentul de bază. Aceasta a susținut că Comisia nu putea să reevalueze constatarea privind operațiunile de asamblare, întrucât nu a fost contestată în instanță și că, prin urmare, Comisia ar fi fost obligată să renunțe la măsurile împotriva City Cycle.

               (29)

               Acest argument ar trebui să fie respins. În primul rând, din hotărârile Curții de Justiție citate în considerentele (4) și (5) rezultă că condiția pentru instituirea de măsuri antieludare este legată de existența unor practici de eludare, astfel cum sunt definite la articolul 13 alineatul (1) din regulamentul de bază, și nu de o subcategorie specială a acestor practici. În al doilea rând, City Cycle interpretează în mod eronat obligația impusă Comisiei prin articolul 266 din Tratatul privind funcționarea Uniunii Europene („TFUE”) în cazul de față. După cum s-a clarificat în considerentul (6) din avizul de redeschidere, este vorba de lipsa unei motivări suficiente în regulamentul în litigiu privind elementele de probă disponibile cu privire la existența unor practici de eludare în Sri Lanka care trebuie corectată în procedura de față. Prin urmare, Comisia deține competența de a readopta o măsură cu o motivare mai bună, care să confirme că City Cycle este implicată în practici de eludare în Sri Lanka, ceea ce este în deplină conformitate cu jurisprudența Curții de Justiție. În orice caz, regulamentul în litigiu a fost anulat în totalitate. Prin urmare, niciunul dintre considerentele sale nu a devenit definitiv. Dimpotrivă, Comisia trebuie să analizeze din nou toate elementele dosarului. În cazul în care nu s-au înregistrat evoluții noi în procedurile judiciare, Comisia poate să se limiteze la confirmarea constatărilor anchetei inițiale. În ceea ce privește partea în litigiu, referitor la practicile de eludare din cazul de față, va trebui efectuată o nouă evaluare.

               (30)

               După prezentarea informațiilor, City Cycle a contestat, de asemenea, competența Comisiei de a invoca elementele de probă pe care le-a prezentat în cursul anchetei care a condus la instituirea măsurilor antieludare menționate în considerentul (2) și de a ajunge la o concluzie diferită.

               (31)

               Acest argument ar trebui, de asemenea, să fie respins. Comisia are dreptul să evalueze în mod diferit elementele de probă deja prezentate, în măsura în care o astfel de nouă evaluare este în conformitate cu articolul 13 din regulamentul de bază, astfel cum este interpretat de instanțele Uniunii, și în care City Cycle a avut suficiente oportunități de a prezenta observații cu privire la această nouă evaluare. Astfel cum se explică în considerentele de mai jos, societății City Cycle i s-a acordat întrutotul dreptul de a formula observații cu privire la evaluarea Comisiei. Cu toate acestea, observațiile prezentate de City Cycle nu au repus în discuție constatarea Comisiei potrivit căreia aceasta era implicată în practici de eludare.

               (32)

               După prezentarea suplimentară de informații, City Cycle a continuat să nu fie de acord cu abordarea Comisiei de a reevalua elementele de probă disponibile în dosarul administrativ. Aceasta a susținut că, în urma hotărârii Tribunalului, Comisia a fost autorizată să corecteze doar constatările privind transbordarea și nu pe cele referitoare la operațiunile de asamblare.

               (33)

               Această afirmație ar trebui să fie respinsă. În prezentul regulament, Comisia corectează constatările privind practicile de eludare care, astfel cum se menționează în considerentul (20), pot fi stabilite, printre altele, pe baza transbordării sau pe baza operațiunilor de asamblare. În regulamentul în litigiu, Comisia nu a evaluat dacă City Cycle a fost implicată în operațiuni de asamblare, având în vedere că a concluzionat că era implicată în operațiuni de transbordare. În urma clarificărilor oferite de către instanță, astfel cum se explică în considerentul (22), Comisia a reevaluat dacă City Cycle a fost implicată în practici de eludare. Concluzia Comisiei a fost următoarea: în primul rând, astfel cum se menționează în considerentul (21), nu au fost identificate elemente suplimentare de probă disponibile la nivel de întreprindere care ar putea sprijini constatarea privind transbordarea; în al doilea rând, astfel cum s-a explicat în considerentele (23) și (24), pe baza unei evaluări a propriilor date furnizate în cursul anchetei, s-a dovedit în mod concludent că City Cycle a fost implicată în practici de eludare prin intermediul operațiunilor de asamblare.

               (34)

               După prezentarea informațiilor, City Cycle a transmis observații suplimentare cu privire la metodologia de calcul folosită de Comisie în efectuarea testului 60/40 și a testului privind valoarea adăugată de 25 %, în conformitate cu articolul 13 alineatul (2) litera (b) din regulamentul de bază. În primul rând, City Cycle a afirmat că Comisia și-a bazat calculul pe date insuficiente, și anume doar pe produsele semifinite achiziționate în cursul perioadei de raportare a anchetei antieludare. În al doilea rând, aceasta susține că Comisia nu a luat în considerare anumite date și, prin urmare, ar fi respins în mod greșit rata de alocare pe baza vânzărilor, așa cum a fost sugerat de City Cycle. În cele din urmă, City Cycle a susținut că ar trebui să nu se ia în considerare pentru calcule anumite facturi cu date în afara perioadei de raportare și/sau facturi care au fost raportate fără dată sau cu un format incorect. Aceste cereri au fost reiterate după prezentarea informațiilor suplimentare, fără a furniza elemente suplimentare în această privință.

               (35)

               În ceea ce privește metodologia, s-a clarificat faptul că testul 60/40 a fost efectuat nu numai pe baza datelor privind produsele semifinite furnizate în tabelul F.2 din formularul de scutire, ci și pe baza costurilor de fabricație raportate ale componentelor de biciclete care se presupune a fi fost fabricate de City Cycle. În plus, testul privind criteriul valorii adăugate de 25 %, a fost efectuat asupra costurilor de prelucrare ale bunurilor semifabricate, adică costurile de asamblare pentru biciclete din tabelul F.4.2 din formularul de scutire. În continuare, având în vedere că City Cycle nu a furnizat o defalcare a componentelor pentru biciclete provenite din RPC și a celor care nu provin din RPC în tabelul F.4.2, astfel cum i s-a solicitat, Comisia a luat aceste date din tabelul F.2.

               (36)

               În ceea ce privește observația cu privire la utilizarea metodei de alocare, Comisia observă că datele obținute pe baza acestei metodologii nu au putut fi reconciliate cu conturile auditate. În timpul verificării la fața locului, această discrepanță i-a fost evidențiată societății City Cycle. City Cycle nu a utilizat niciun program de contabilitate, iar contabilitatea a fost făcută pe hârtie și în foi de lucru Excel. Societatea nu dispune de un sistem de monitorizare a originii componentelor importate și nu s-a putut identifica decât dacă anumite componente au fost achiziționate local sau au fost importate. În plus, societatea a recunoscut că nu ține seama în conturile sale de originea componentelor achiziționate. Prin urmare, pentru a raporta date în funcție de origine, astfel cum s-a solicitat în formularul de scutire, City Cycle a utilizat o cheie de repartizare pe baza vânzărilor de biciclete. Cu toate acestea, metoda de alocare aplicată de City Cycle nu a putut fi reconciliată cu conturile auditate și chiar societatea a recunoscut că cifrele furnizate în acest sens au fost eronate. Prin urmare, au fost respinse argumentele în ceea ce privește utilizarea metodei de alocare, precum și datele furnizate pe baza acestei metodologii, având în vedere că acestea s-au dovedit a fi în contradicție cu conturile auditate, iar Comisia a utilizat în schimb datele necesare prevăzute în alte tabele din formularul de scutire.

               (37)

               În sfârșit, în ceea ce privește facturile menționate în considerentul (34), Comisia a considerat această cerere rezonabilă și nu le-a luat în considerare pentru calcularea testelor 60/40 și a celor privind valoarea adăugată de 25 %. S-a stabilit că acest lucru nu a avut niciun impact asupra rezultatului, și anume, materiile prime (componente pentru biciclete) din China au continuat să reprezinte mai mult de 60 % din valoarea totală a componentelor produsului asamblat, în timp ce valoarea adăugată componentelor încorporate în cursul operațiunii de asamblare a continuat să fie mai mică de 25 % din costul de fabricație.

               (38)

               După prezentarea suplimentară de informații, City Cycle a afirmat că Comisia nu a luat în considerare faptul că City Cycle a fost dintotdeauna un producător de biciclete pe piața internă din Sri Lanka și că funcționează sub controlul administrației vamale din Sri Lanka. Această afirmație este respinsă, deoarece este lipsită de pertinență pentru prezenta evaluare, având în vedere că analiza se efectuează în conformitate cu articolul 13 din regulamentul de bază.

               (39)

               Prin urmare, toate afirmațiile legate de metodologia utilizată de Comisie pentru efectuarea testelor 60/40 și a celor privind valoarea adăugată de 25 %, în conformitate cu articolul 13 alineatul (2) litera (b) din regulamentul de bază, au fost respinse.

         5.   Cererea de scutire

               (40)

               Din cauza lipsei de cooperare suficientă din partea societății și incapacității de a demonstra, pe baza propriilor date, că nu a eludat măsurile, cererea de derogare din partea City Cycle în temeiul articolului 13 alineatul (4) din regulamentul de bază nu s-a putut considera a fi justificată.

         6.   Observațiile părților interesate

               (41)

               Comisia a primit observații din partea City Cycle și a industriei din Uniune.

               (42)

               City Cycle a susținut că Comisia nu își putea modifica constatările privind operațiunile de asamblare deoarece în regulamentul în litigiu s-a conchis că nu s-a stabilit existența unor operațiuni de asamblare în Sri Lanka, iar acest punct nu a fost contestat în fața unei instanțe. Această afirmație a fost reiterată după prezentarea informațiilor. Din motivele explicate mai sus, această afirmație ar trebui să fie respinsă.

               (43)

               Se remarcă faptul că datele societății, comunicate de societatea însăși, și deficiențele sale, în special, au făcut imposibilă stabilirea cu certitudine a faptului că City Cycle este un producător veritabil sau că operațiunile sale de asamblare nu constituie o practică de eludare. Prin urmare, societatea nu a putut fi scutită de taxele antieludare. Cu toate acestea, datele societății, au demonstrat că materiile prime (componente pentru biciclete) din China au continuat să reprezinte mai mult de 60 % din valoarea totală a componentelor produsului asamblat, în timp ce valoarea adăugată componentelor încorporate în cursul operațiunii de asamblare a fost mai mică de 25 % din costul de fabricație. În contextul unui nivel foarte scăzut de cooperare, aceste elemente de probă pot demonstra existența unor practici de eludare în această țară.

               (44)

               City Cycle a susținut, de asemenea, că Comisia nu putea redeschide ancheta printr-un aviz în vederea readoptării regulamentului final sau a modificării regulamentului în litigiu, deoarece articolul 13 alineatul (3) din regulamentul de bază prevede că aceasta poate deschide o anchetă antieludare doar printr-un regulament al Comisiei. În continuare, acesta a afirmat că faptul că Comisia consideră că întreaga procedură nu a fost anulată de către instanțele de judecată nu o scutește de adoptarea unui regulament oficial.

               (45)

               Această afirmație a fost reiterată după prezentarea informațiilor. În special, City Cycle a susținut că redeschiderea anchetei antieludare printr-un aviz ar limita drepturile sale la o protecție jurisdicțională efectivă. Acest argument a fost respins, deoarece avizul este doar un act pregătitor, iar City Cycle își poate exercita dreptul la o protecție jurisdicțională efectivă împotriva prezentului regulament.

               (46)

               De asemenea, trebuie remarcat faptul că Comisia nu a inițiat o nouă anchetă, ci doar a redeschis ancheta care a condus la adoptarea măsurilor antieludare pentru a corecta neregulile identificate de Curtea de Justiție în hotărârea sa în cadrul acestei anchete.

               (47)

               În plus, City Cycle a susținut că înregistrarea importurilor bicicletelor sale se bazează pe o eroare de fapt și pe un raționament eronat, având în vedere că practicile de asamblare ale City Cycle nu au fost confirmate în regulamentul în litigiu. Prin urmare, aceasta a susținut că nu au fost îndeplinite condițiile pentru adoptarea regulamentului de înregistrare.

               (48)

               Cu toate acestea, astfel cum se explică în considerentul (24) de mai sus, redeschiderea anchetei a confirmat faptul că elementele de probă la nivel de întreprindere în ceea ce privește perioada de anchetă care au condus la extinderea măsurilor în 2013 demonstraseră deja de atunci existența unor practici de eludare. În plus, având în vedere natura specifică a instrumentului antieludare, care are obiectivul de a proteja eficacitatea instrumentului antidumping, înregistrarea importurilor este un mijloc standard pentru consolidarea acestei eficacități. Prin urmare, afirmația City Cycle conform căreia nu au fost îndeplinite condițiile pentru adoptarea regulamentului de înregistrare a fost respinsă.

               (49)

               În plus, City Cycle a solicitat Comisiei să abroge taxele antieludare impuse asupra importurilor de biciclete din Sri Lanka, inclusiv celor ale City Cycle.

               (50)

               În acest sens, ar trebui precizat că City Cycle nu a specificat în baza cărui temei juridic Comisia ar trebui să abroge măsurile antieludare impuse asupra importurilor de biciclete din Sri Lanka. Astfel cum s-a menționat în considerentele (3) și (4), hotărârea nu a anulat regulamentul în litigiu în ansamblul său, ci doar în ceea ce o privește pe City Cycle. Prin urmare, afirmația a fost respinsă.

               (51)

               După prezentarea informațiilor, City Cycle a susținut că extinderea din nou a măsurilor inițiale la societatea City Cycle de la data de înregistrare nu era justificată și că Comisia nu poate institui taxe dincolo de durata măsurilor inițiale, care expiră la cinci ani de la adoptarea regulamentului în litigiu, și anume la 28 mai 2018. Această afirmație a fost reiterată după prezentarea suplimentară de informații.

               (52)

               În conformitate cu jurisprudența constantă a Curții de Justiție, unicul scop al un regulament de extindere a unei taxe antidumping este de a asigura eficiența acesteia și de a evita eludarea ei. În consecință, o măsură de extindere a unei taxe antidumping definitive are doar un caracter accesoriu în raport cu actul inițial de instituire a taxei respective care protejează aplicarea eficientă a măsurilor definitive.

               (53)

               Măsurile antidumping au fost extinse, printre altele, la exporturile City Cycle din Sri Lanka către piața Uniunii, în urma unei anchete antieludare a măsurilor instituite asupra importurilor de biciclete originare din RPC, în conformitate cu articolul 13 din regulamentul de bază, astfel cum se menționează în considerentul (2) din prezentul regulament În consecință, măsurile antieludare instituite prin regulamentul în litigiu vor rămâne în vigoare atâta timp cât măsurile inițiale privind importurile de biciclete din RPC sunt în vigoare. Prin urmare, afirmația conform căreia Comisia nu poate institui măsuri asupra exporturilor City Cycle din Sri Lanka către Uniune, după data de 28 mai 2018, este respinsă, în măsura în care se întemeiază pe o interpretare eronată a articolului 13 din regulamentul de bază.

               (54)

               În plus, după prezentarea de informații suplimentare, City Cycle a susținut că Comisia nu poate prelungi la infinit taxele antieludare fără a efectua o nouă reexaminare a practicilor de eludare ale exportatorilor, având în vedere că practicile de dumping ale exportatorilor chinezi sunt reevaluate la fiecare cinci ani.

               (55)

               Această afirmație ar trebui respinsă deoarece se bazează pe o interpretare greșită a articolelor 11 și 13 din regulamentul de bază. Comisia reevaluează măsurile antidumping în vigoare în urma unei cereri prezentate de industria din Uniune. În lipsa unei astfel de cereri, măsurile antidumping în vigoare expiră la sfârșitul termenului de cinci ani. În plus, după cum s-a explicat în considerentul (53), măsurile antieludare rămân în vigoare atât timp cât măsurile inițiale sunt în vigoare. Cu toate acestea, măsurile antieludare în vigoare pot fi, de asemenea, reevaluate, în urma unei solicitări din partea societăților care fac obiectul măsurilor antieludare.

         D.   PREZENTAREA INFORMAȚIILOR

               (56)

               Părțile au fost informate cu privire la faptele și considerațiile esențiale pe baza cărora s-a intenționat reinstituirea unei taxe antidumping definitive asupra importurilor de biciclete, indiferent dacă acestea sunt sau nu declarate ca fiind originare din Sri Lanka, fabricate de City Cycle Industries. Părților li s-a acordat, de asemenea, o perioadă în care să poată formula observații în urma acestei notificări.

               (57)

               Argumentele scrise transmise de către părți au fost analizate și, după caz, au fost luate în considerare.

         E.   INSTITUIREA DE MĂSURI

               (58)

               Pe baza celor de mai sus, se consideră adecvat să se extindă din nou măsurile inițiale la importurile de biciclete și alte vehicule similare (inclusiv triciclurile pentru livrări de marfă, dar excluzând monociclurile), fără motor, expediate din Sri Lanka, indiferent dacă au fost sau nu declarate ca fiind originare din Sri Lanka, încadrate în prezent la codurile NC ex 8712 00 30 și ex 8712 00 70 (coduri TARIC 8712003010 și 8712007091), fabricate de City Cycle Industries.

               (59)

               Având în vedere natura specifică a acestui instrument antieludare, care are obiectivul de a proteja eficacitatea instrumentului antidumping, și având în vedere faptul că ancheta a scos la iveală elemente de probă care indică existența unor practici de eludare, pe baza datelor raportate chiar de societate, Comisia consideră oportun să reinstituie măsuri de la data înregistrării.

               (60)

               Prezentul regulament este în conformitate cu avizul comitetului instituit prin articolul 15 alineatul (1) din Regulamentul (UE) 2016/1036,

         ADOPTĂ PREZENTUL REGULAMENT:
   Articolul 1
   (1)   Taxa antidumping definitivă la importurile de biciclete și alte vehicule similare (inclusiv triciclurile pentru livrări de marfă, dar excluzând monociclurile), fără motor, originare din Republica Populară Chineză, se extinde la importurile de biciclete și alte vehicule similare (inclusiv triciclurile pentru livrări de marfă, dar excluzând monociclurile), fără motor, expediate din Sri Lanka, indiferent dacă au fost declarate sau nu ca fiind originare din Sri Lanka, încadrate în prezent la codurile NC ex 8712 00 30 și ex 8712 00 70 (coduri TARIC 8712003010 și 8712007091) (cod adițional TARIC B131), fabricate de City Cycle Industries.
   (2)   Taxa instituită la alineatul (1) din prezentul articol se percepe la importurile expediate din Sri Lanka, indiferent dacă au fost declarate sau nu ca fiind originare din Sri Lanka, înregistrate în conformitate cu articolul 1 din Regulamentul de punere în aplicare (UE) 2017/678.
   Articolul 2
   Autoritățile vamale trebuie să întrerupă înregistrarea importurilor instituită în conformitate cu articolul 1 din Regulamentul de punere în aplicare (UE) 2017/678.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 ianuarie 2018.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  Regulamentul de punere în aplicare (UE) nr. 990/2011 al Consiliului din 3 octombrie 2011 de instituire a unei taxe antidumping definitive la importurile de biciclete originare din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009 (JO L 261, 6.10.2011, p. 2).

      (3)  Regulamentul de punere în aplicare (UE) nr. 501/2013 al Consiliului din 29 mai 2013 de extindere a taxei antidumping definitive impuse prin Regulamentul de punere în aplicare (UE) nr. 990/2011 asupra importurilor de biciclete originare din Republica Populară Chineză la importurile de biciclete expediate din Indonezia, Malaysia, Sri Lanka și Tunisia, indiferent dacă acestea sunt sau nu declarate ca fiind originare din Indonezia, Malaysia, Sri Lanka și Tunisia (JO L 153, 5.6.2013, p. 1).

      (4)  Cauza T-413/13, City Cycle Industries/Consiliul.

      (5)  JO C 146, 4.5.2015, p. 38.

      (6)  Cauza C-260/15 P, Consiliul/City Cycle Industries.

      (7)  Cauza C-254/15 P, Comisia/City Cycle Industries.

      (8)  Cauza C-248/15 P, Maxcom/City Cycle Industries.

      (9)  Prin hotărârea sa din aceeași zi în cauzele conexate C-247/15 P, C-253/15 P și C-259/15 P, Curtea de Justiție a anulat Hotărârea Tribunalului din 19 martie 2015 în cauza T-412/13, Chin Haur Indonesia PT/Consiliul Uniunii Europene (3), și a respins acțiunea în anulare introdusă de Chin Haur împotriva Regulamentului (UE) nr. 501/2013. În cauza respectivă, Curtea de Justiție a constatat, la punctul 98 din hotărârea sa, că Consiliul explicase suficient dovezile sale în ceea ce privește existența unor practici de eludare în Indonezia.

      (10)  Cauza T-2/95, Industrie des poudres sphériques (IPS)/Consiliul, Rec. 1998, p. II-3939.

      (11)  Cauza C-458/98 P, Industrie des poudres sphériques (IPS)/Consiliul, Rec. 2000, p. I-8147.

      (12)  Aviz privind Hotărârea Tribunalului din 19 martie 2015 în cauza T-413/13 City Cycle Industries/Consiliul Uniunii Europene și Hotărârea Curții de Justiție din 26 ianuarie 2017 în cauzele C-248/15 P, C-254/15 P și C-260/15 P referitoare la Regulamentul de punere în aplicare (UE) nr. 501/2013 al Consiliului de extindere a taxei antidumping definitive impuse prin Regulamentul de punere în aplicare (UE) nr. 990/2011 asupra importurilor de biciclete originare din Republica Populară Chineză la importurile de biciclete expediate din Indonezia, Malaysia, Sri Lanka și Tunisia, indiferent dacă acestea sunt sau nu declarate ca fiind originare din Indonezia, Malaysia, Sri Lanka și Tunisia (2017/C 113/05) (JO C 113, 11.4.2017, p. 4).

      (13)  Regulamentul (UE) 2017/678 din 10 aprilie 2017 privind supunerea la înregistrare a importurilor de biciclete expediate din Sri Lanka, indiferent dacă acestea sunt sau nu declarate ca fiind originare din Sri Lanka, în măsura în care aceasta privește întreprinderea City Cycle Industries din Sri Lanka (JO L 98, 11.4.2017, p. 7).


title: Regulamentul de punere în aplicare (UE) 2018/49 al Comisiei din 11 ianuarie 2018 de modificare a Regulamentului (UE) nr. 501/2013 al Consiliului în urma unei reexaminări în ceea ce privește un „nou exportator”, efectuată în temeiul articolului 11 alineatul (4) și al articolului 13 alineatul (4) din Regulamentul (UE) 2016/1036 al Parlamentului European și al Consiliului

text:
               12.1.2018

               RO

               Jurnalul Oficial al Uniunii Europene

               L 7/31

         REGULAMENTUL DE PUNERE ÎN APLICARE (UE) 2018/49 AL COMISIEI
   din 11 ianuarie 2018
   de modificare a Regulamentului (UE) nr. 501/2013 al Consiliului în urma unei reexaminări în ceea ce privește un „nou exportator”, efectuată în temeiul articolului 11 alineatul (4) și al articolului 13 alineatul (4) din Regulamentul (UE) 2016/1036 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 11 alineatul (4), articolul 13 alineatul (4) și articolul 14 alineatul (5),
   întrucât:
   A.   MĂSURI ÎN VIGOARE

               (1)

               La 29 mai 2013, Consiliul, prin Regulamentul (UE) nr. 502/2013 (2), a modificat Regulamentul de punere în aplicare (UE) nr. 990/2011 al Consiliului (3) de instituire a unei taxe antidumping definitive la importurile de biciclete originare din Republica Populară Chineză în urma unei reexaminări intermediare în conformitate cu articolul 11 alineatul (3) din regulamentul de bază (denumite în continuare „măsurile existente”).

               (2)

               La aceeași dată, Consiliul, prin Regulamentul de punere în aplicare (UE) nr. 501/2013 (4), a extins măsurile asupra importurilor de biciclete originare din Republica Populară Chineză (denumită în continuare „RPC”) la importurile de biciclete expediate din Indonezia, Malaysia, Sri Lanka și Tunisia, indiferent dacă acestea sunt sau nu declarate ca fiind originare din Indonezia, Malaysia, Sri Lanka și Tunisia (denumite în continuare „măsurile extinse”).

               (3)

               La 18 mai 2015, Comisia, prin Regulamentul de punere în aplicare (UE) 2015/776 (5), a extins măsurile asupra importurilor de biciclete originare din RPC la importurile de biciclete expediate din Cambodgia, Pakistan și Filipine, indiferent dacă acestea sunt sau nu declarate ca fiind originare din Cambodgia, Pakistan sau Filipine.

         B.   PROCEDURA ÎN VIGOARE

   1.   Cererea de reexaminare

               (4)

               Comisia Europeană a primit o cerere de scutire de la măsurile antidumping aplicabile importurilor de biciclete originare din RPC, extinsă la importurile de biciclete expediate din Indonezia, Malaysia, Sri Lanka și Tunisia, indiferent dacă au fost declarate sau nu ca fiind originare din Indonezia, Malaysia, Sri Lanka și Tunisia, în temeiul articolului 11 alineatul (4) și al articolului 13 alineatul (4) din regulamentul de bază.

               (5)

               Cererea a fost depusă la data de 13 septembrie 2016 de către Look Design System SA (denumit în continuare „solicitantul”), un producător-exportator de biciclete din Tunisia (denumită în continuare „țara în cauză”).

               (6)

               Solicitantul a susținut că nu este afiliat niciunui exportator sau producător din țara în cauză care face obiectul măsurilor extinse privind bicicletele.

               (7)

               De asemenea, solicitantul a susținut că nu a exportat biciclete în Uniune în cursul perioadei de raportare utilizate pentru ancheta care a condus la măsurile extinse, și anume perioada 1 septembrie 2011-31 august 2012 (denumită în continuare „perioada inițială de raportare”).

               (8)

               În plus, solicitantul a susținut că nu a eludat măsurile în vigoare.

               (9)

               În cele din urmă, solicitantul a furnizat elemente de probă care susțin că a exportat produsul care face obiectul reexaminării în Uniune în august 2016.

         2.   Deschiderea reexaminării în ceea ce privește un nou exportator

               (10)

               După ce a stabilit că există suficiente elemente de probă pentru justificarea deschiderii unei anchete, în temeiul articolului 11 alineatul (4) și al articolului 13 alineatul (4) din regulamentul de bază, în scopul determinării posibilității de a acorda solicitantului o scutire de la măsurile extinse, și că respectivei industrii din Uniune i s-a oferit posibilitatea de a-și prezenta observațiile, Comisia a deschis, prin Regulamentul de punere în aplicare (UE) 2017/777 (6), o reexaminare a Regulamentului de punere în aplicare (UE) nr. 501/2013 în ceea ce privește solicitantul.

               (11)

               Regulamentul de punere în aplicare (UE) 2017/777 a abrogat taxa antidumping vizând bicicletele, instituită prin Regulamentul de punere în aplicare (UE) nr. 501/2013, în ceea ce privește importurile produsului care face obiectul reexaminării, produs și vândut la export în Uniune de către solicitant. În același timp, în temeiul articolului 14 alineatul (5) din regulamentul de bază, autoritățile vamale au primit instrucțiuni să ia măsurile adecvate pentru înregistrarea acestor importuri.

         3.   Produsul care face obiectul reexaminării

               (12)

               Produsul reexaminat este reprezentat de biciclete și similare (inclusiv tricicluri cu cutie de transport mărfuri, însă exclusiv velocipede cu o singură roată), fără motor, originare din Indonezia, Malaysia, Sri Lanka și Tunisia, indiferent dacă au fost declarate sau nu ca fiind originare din Indonezia, Malaysia, Sri Lanka și Tunisia, încadrate în prezent la codurile NC ex 8712 00 30 și ex 8712 00 70 (cod TARIC 8712003010 și 8712007091).

         4.   Părțile în cauză

               (13)

               Comisia a informat în mod oficial industria din Uniune, solicitantul și reprezentanții țării exportatoare cu privire la deschiderea reexaminării. Părților interesate li s-a oferit posibilitatea de a-și exprima în scris punctele de vedere și de a fi audiate.

               (14)

               Comisia a trimis un formular de cerere de scutire solicitantului, din partea căruia a primit un răspuns în termenul prevăzut în acest sens.

               (15)

               Comisia a depus eforturi pentru a verifica toate informațiile pe care le-a considerat necesare pentru stabilirea statutului de nou exportator și pentru a evalua cererea de scutire a solicitantului de la măsurile extinse. A fost efectuată o vizită de verificare la sediul solicitantului în Tunisia.

         5.   Perioada de raportare și perioada de anchetă

               (16)

               Perioada de raportare a fost extinsă de la 1 aprilie 2016 la 31 martie 2017, iar perioada de anchetă a cuprins perioada 1 ianuarie 2011-31 martie 2017, relevantă pentru evaluarea efectelor corective ale măsurilor.

         C.   REZULTATELE ANCHETEI

   1.   Statutul de „nou exportator”

               (17)

               Comisia a analizat dacă cele trei condiții prevăzute la articolul 11 alineatul (4) din regulamentul de bază privind acordarea statutului de nou exportator au fost îndeplinite.

               (18)

               Ancheta a confirmat că societatea nu a exportat produsul care face obiectul reexaminării în perioada inițială de raportare, ceea ce îndeplinește prima condiție. Solicitantul a demonstrat, de asemenea, că nu a avut nicio legătură, directă sau indirectă, cu niciunul dintre producătorii-exportatori din Tunisia care fac obiectul măsurii extinse privind produsul care face obiectul reexaminării, ceea ce îndeplinește a doua condiție. În cele din urmă, ancheta a arătat că solicitantul a început să exporte produsul care face obiectul reexaminării în Uniune doar după perioada de raportare inițială, îndeplinind astfel a treia condiție.

               (19)

               În consecință, Comisia a stabilit că societatea ar trebui considerată un „nou exportator”, în temeiul articolului 11 alineatul (4) din regulamentul de bază, și, prin urmare, cererea de scutire ar trebui evaluată în consecință.

         2.   Cererea de scutire

               (20)

               S-au analizat sursele de materii prime (componente pentru biciclete) și costul de producție pentru solicitant, cu scopul de a stabili dacă acesta a efectuat operațiuni de asamblare în conformitate cu articolul 13 alineatul (2) din regulamentul de bază.

               (21)

               Ancheta a arătat că bicicletele exportate în Uniune în perioada de raportare nu au inclus componente pentru biciclete din RPC. Componentele au provenit în principal din alte țări, iar materiile prime (componentele pentru biciclete) din RPC au reprezentat astfel mai puțin de 60 % din valoarea totală a componentelor produsului asamblat (criteriul 60/40).

               (22)

               În consecință, întrucât solicitantul a respectat criteriul 60/40, nu a fost obligatoriu să se evalueze dacă valoarea adăugată pieselor încorporate în cursul operațiunii de asamblare sau de încheiere a fost mai mare de 25 % din costul de fabricație. De asemenea, nu a fost necesar să se evalueze dacă efectele corective ale taxei au fost compromise, în ceea ce privește prețurile și/sau cantitățile, și dacă au existat elemente de probă care să ateste existența dumpingului, în conformitate cu articolul 13 alineatul (2) litera (c) din regulamentul de bază.

               (23)

               În plus, nu a fost găsit niciun element care să indice că solicitantul ar fi achiziționat biciclete din RPC sau că ar fi transbordat în Uniune biciclete produse în China.

               (24)

               Prin urmare, Comisia a ajuns la concluzia că solicitantul este un producător de biciclete autentic, nefiind afiliat niciunui producător de biciclete localizat în RPC. În consecință, Comisia a decis să scutească solicitantul de măsurile extinse.

         D.   ÎNREGISTRAREA

               (25)

               Având în vedere cele de mai sus, înregistrarea importurilor instituită prin Regulamentul de punere în aplicare (UE) 2017/777 ar trebui să înceteze, fără perceperea retroactivă a taxelor antidumping.

         E.   COMUNICAREA CONSTATĂRILOR

               (26)

               Părțile în cauză au fost informate cu privire la faptele și considerațiile esențiale pe baza cărora s-a decis acordarea unei scutiri de la măsurile extinse solicitantului și modificarea în consecință a Regulamentului de punere în aplicare (UE) nr. 501/2013. Nu s-au primit observații din partea părților interesate care ar putea să modifice decizia de a scuti solicitantul de măsurile extinse.

               (27)

               Prezentul regulament este în conformitate cu avizul Comitetului instituit în temeiul articolului 15 alineatul (1) din regulamentul de bază,

         ADOPTĂ PREZENTUL REGULAMENT:
   Articolul 1
   (1)   La articolul 1 alineatul (1) din Regulamentul de punere în aplicare (UE) nr. 501/2013, se introduce următoarea rubrică în tabel, sub indicațiile corespunzătoare producătorilor din Tunisia:

               Țara

               Societatea

               Codul adițional TARIC

               Tunisia

                           Look Design System

                           Route de Tunis Km6 – BP 18, 8020 Soliman, Tunisia

               C206

         (2)   Autoritățile vamale sunt invitate să înceteze înregistrarea importurilor de produs care face obiectul reexaminării, originar din Tunisia, produs de Look Design System SA, fără perceperea retroactivă a taxelor antidumping.
   (3)   În lipsa unor dispoziții contrare, se aplică dispozițiile în vigoare privind taxele vamale.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 ianuarie 2018.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  Regulamentul (UE) nr. 502/2013 al Consiliului din 29 mai 2013 de modificare a Regulamentului de punere în aplicare (UE) nr. 990/2011 de instituire a unei taxe antidumping definitive la importurile de biciclete originare din Republica Populară Chineză în urma unei reexaminări intermediare în conformitate cu articolul 11 alineatul (3) din Regulamentul (CE) nr. 1225/2009 (JO L 153, 5.6.2013, p. 17).

      (3)  Regulamentul de punere în aplicare (UE) nr. 990/2011 al Consiliului din 3 octombrie 2011 de instituire a unei taxe antidumping definitive la importurile de biciclete originare din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009 (JO L 261, 6.10.2011, p. 2).

      (4)  Regulamentul de punere în aplicare (UE) nr. 501/2013 al Consiliului din 29 mai 2013 de extindere a taxei antidumping definitive impuse prin Regulamentul de punere în aplicare (UE) nr. 990/2011 asupra importurilor de biciclete originare din Republica Populară Chineză la importurile de biciclete expediate din Indonezia, Malaysia, Sri Lanka și Tunisia, indiferent dacă acestea sunt sau nu declarate ca fiind originare din Indonezia, Malaysia, Sri Lanka și Tunisia (JO L 153, 5.6.2013, p. 1).

      (5)  Regulamentul de punere în aplicare (UE) 2015/776 al Comisiei din 18 mai 2015 de extindere a taxei antidumping definitive instituite prin Regulamentul (UE) nr. 502/2013 al Consiliului asupra importurilor de biciclete originare din Republica Populară Chineză la importurile de biciclete expediate din Cambodgia, Pakistan și Filipine, indiferent dacă acestea sunt sau nu declarate ca fiind originare din Cambodgia, Pakistan sau Filipine (JO L 122, 19.5.2015, p. 4).

      (6)  Regulamentul de punere în aplicare (UE) 2017/777 al Comisiei din 4 mai 2017 de deschidere a unei reexaminări a Regulamentului de punere în aplicare (UE) nr. 501/2013 al Consiliului (de extindere a taxei antidumping definitive impuse asupra importurilor de biciclete originare din Republica Populară Chineză la importurile de biciclete expediate din Indonezia, Malaysia, Sri Lanka și Tunisia, indiferent dacă acestea sunt sau nu declarate ca fiind originare din Indonezia, Malaysia, Sri Lanka și Tunisia) pentru a stabili posibilitatea de a acorda o scutire de la aceste măsuri unui producător-exportator tunisian, de abrogare a taxei antidumping cu privire la importurile provenite de la acest producător-exportator și de înregistrare a acestor importuri (JO L 116, 5.5.2017, p. 20).


title: Regulamentul de punere în aplicare (UE) 2018/108 al Comisiei din 23 ianuarie 2018 privind o măsură de urgență sub formă de ajutor acordat fermierilor ca urmare a inundațiilor și a precipitațiilor abundente din anumite zone din Lituania, Letonia, Estonia și Finlanda

text:
               24.1.2018

               RO

               Jurnalul Oficial al Uniunii Europene

               L 19/6

         REGULAMENTUL DE PUNERE ÎN APLICARE (UE) 2018/108 AL COMISIEI
   din 23 ianuarie 2018
   privind o măsură de urgență sub formă de ajutor acordat fermierilor ca urmare a inundațiilor și a precipitațiilor abundente din anumite zone din Lituania, Letonia, Estonia și Finlanda
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 221 alineatul (1),
   întrucât:

               (1)

               Între august și octombrie 2017, Lituania, Letonia, Estonia și partea de sud a Finlandei au fost afectate de precipitații abundente, care au provocat inundarea unei părți semnificative a terenurilor arabile ale acestor state membre. Precipitațiile cumulate din august până în octombrie 2017 au fost cu mult superioare mediei. Aceste precipitații anormale pe o perioadă îndelungată sunt fără precedent. În plus, venirea prematură a iernii cu ninsori și temperaturi scăzute a creat condiții deosebit de nefavorabile pentru însămânțare. În consecință, o parte semnificativă a semănăturilor de iarnă în curs și programate pentru recolta din campania agricolă 2018/2019 nu au putut avea loc.

               (2)

               Viitoarea pierdere de venituri care va fi suportată de fermierii ce dețin exploatații în zonele afectate, în ceea ce privește atât hectarele inaccesibile pentru însămânțare, cât și cele deja semănate și pierdute ca urmare a inundațiilor mari, va cauza daune majore și extraordinare fermierilor afectați din Lituania, Letonia, Estonia și Finlanda în ceea ce privește recolta din următoarea campanie agricolă 2018/2019. Aceasta constituie o problemă specifică în sensul articolului 221 din Regulamentul (UE) nr. 1308/2013. Această problemă specifică nu poate fi abordată prin măsuri luate în temeiul articolului 219 sau al articolului 220 din regulamentul respectiv, întrucât ea nu este legată în mod specific nici de o perturbare existentă a pieței sau de o amenințare actuală concretă de perturbare a pieței, și nici de măsuri de combatere a răspândirii bolilor animalelor sau de o pierdere de încredere a consumatorilor cauzată de existența unor riscuri pentru sănătatea publică, pentru sănătatea animalelor sau pentru cea a plantelor.

               (3)

               Ca măsură excepțională, ar trebui prevăzută o compensație financiară pentru hectarele eligibile din zonele afectate, cu scopul de a compensa viitoarele pierderi economice legate de recolta din următoarea campanie agricolă 2018/2019.

               (4)

               Din perspectiva stabilității pieței Uniunii, este în interesul Uniunii ca măsura să se aplice numai fermierilor care vor pierde venituri ca urmare a pierderii suprafețelor consacrate semănăturilor de iarnă. În plus, ajutorul ar trebui să fie rezervat fermierilor cel mai grav afectați. Un fermier ar trebui să fie considerat ca fiind grav afectat dacă procentul de pierdere a suprafețelor consacrate semănăturilor de iarnă dintr-un stat membru reprezintă cel puțin 30 % din totalul suprafețelor pe care el le consacră semănăturilor de iarnă în statul membru respectiv. În plus, pentru a evita orice risc de supracompensare, ajutorul per hectar eligibil care nu poate fi utilizat pentru semănăturile de iarnă din cauza inundațiilor ar trebui să fie limitat. Din acest motiv, decizia statelor membre în cauză cu privire la cuantumul ajutorului per hectar eligibil nu ar trebui să depășească cuantumul mediu al plăților directe per hectar din anul calendaristic 2017 în aceste state membre. Cuantumul total al ajutorului și alocarea bugetară globală ar trebui să se bazeze pe informații primite din partea statelor membre în cauză în ceea ce privește numărul de hectare afectate de inundații și de precipitațiile abundente.

               (5)

               Cu scopul de a se evita orice risc de dublă finanțare, ar trebui ca pierderea relevantă de hectare eligibile să nu fi fost deja compensată prin niciun fel de ajutoare naționale sau de asigurări, iar ajutorul ar trebui să se limiteze la hectarele eligibile în cazul cărora nicio altă contribuție financiară nu a fost primită din partea Uniunii pentru aceeași pierdere.

               (6)

               Statele membre în cauză ar trebui să fie autorizate să ofere un sprijin suplimentar în condițiile și în termenele stabilite prin prezentul regulament.

               (7)

               Ajutorul poate fi acordat doar pe baza unei cereri depuse în conformitate cu metodele și cu termenele stabilite de legislația națională din statele membre în cauză.

               (8)

               Ar trebui să se prevadă adoptarea de către autoritățile competente a tuturor măsurilor necesare, precum și efectuarea tuturor controalelor prevăzute și informarea Comisiei în acest sens. Mai exact, aceste controale ar trebui să includă controale ale eligibilității și corectitudinii unei cereri de ajutor. Numărul de hectare eligibile ar trebui controlat prin toate mijloacele adecvate aflate la dispoziția autorităților competente, inclusiv prin controale în exploatații.

               (9)

               Măsura de urgență ar trebui să fie limitată la o perioadă maximă de 12 luni de la data intrării în vigoare a prezentului regulament.

               (10)

               Din motive de bună gestiune bugetară a măsurii și avându-se în vedere plata la timp a fermierilor, ar trebui să fie eligibile pentru cofinanțarea din partea Uniunii doar plățile efectuate de statele membre în cauză beneficiarilor până la data de 30 septembrie 2018 cel târziu. Nu ar trebui să se aplice articolul 5 alineatul (2) din Regulamentul delegat (UE) nr. 907/2014 al Comisiei (2).

               (11)

               Pentru a permite Uniunii să monitorizeze eficacitatea acestei măsuri de urgență, statele membre în cauză ar trebui să transmită Comisiei informații detaliate referitoare la punerea sa în aplicare. Pentru a permite Uniunii să își exercite controlul financiar, aceste state membre ar trebui să comunice Comisiei rezultatele verificării plăților.

               (12)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   (1)   În limitele stabilite la articolele 2 și 5, se pune la dispoziția fermierilor un ajutor al Uniunii pentru hectarele de terenuri situate în Lituania, Letonia, Estonia și Finlanda care nu pot fi utilizate pentru semănături de iarnă sau care, fiind deja semănate pentru recolta din campania agricolă 2018/2019, au fost pierdute ca urmare a precipitațiilor abundente și a inundațiilor ce au avut loc în perioada august-octombrie 2017 în aceste state membre, cu condiția ca:

               (a)

               aceste hectare de terenuri să reprezinte cel puțin 30 % din suprafața totală pe care fermierul o consacră semănăturilor de iarnă în statul membru în cauză;

               (b)

               fermierii să nu fi beneficiat, pentru aceeași pierdere, de niciun fel de ajutoare naționale, de asigurări sau de ajutoare finanțate prin intermediul unei contribuții a Uniunii diferite de cea prevăzută în prezentul regulament.

         (2)   Numărul de hectare eligibile per fermier este stabilit de statele membre în cauză în conformitate cu condițiile prevăzute la alineatul (1).
   Articolul 2
   (1)   În condițiile prevăzute la alineatele (2) și (4), fiecare stat membru în cauză decide cu privire la cuantumul ajutorului per hectar eligibil.
   (2)   Cheltuielile Uniunii efectuate în conformitate cu articolul 1 nu depășesc o sumă totală de:

               (a)

               9 120 000 EUR pentru Lituania;

               (b)

               3 460 000 EUR pentru Letonia;

               (c)

               1 340 000 EUR pentru Estonia;

               (d)

               1 080 000 EUR pentru Finlanda.

         (3)   Statele membre în cauză pot acorda un sprijin suplimentar pentru hectarele eligibile menționate la articolul 1 alineatul (2), de până la maximum 100 % din cuantumul decis în conformitate cu alineatul (1) al prezentului articol.
   Statele membre în cauză plătesc sprijinul suplimentar până cel târziu la data de 30 septembrie 2018.
   (4)   Valoarea ajutorului menționat la articolul 1 și, dacă este cazul, sprijinul suplimentar menționat la alineatul (3) al prezentului articol nu trebuie să depășească, pentru fiecare stat membru, cuantumul plăților directe, astfel cum a fost calculat împărțind pachetul financiar național stabilit pentru anul calendaristic 2017, pentru statul membru respectiv, în anexa II la Regulamentul (UE) nr. 1307/2013 al Parlamentului European și al Consiliului (3) la numărul total de hectare eligibile declarate în anul calendaristic 2017 în statul membru în cauză, în conformitate cu articolul 72 alineatul (1) litera (a) din Regulamentul (UE) nr. 1306/2013 al Parlamentului European și al Consiliului (4).
   Articolul 3
   Ajutorul menționat la articolul 1 este plătit pe baza unei cereri depuse de fermierii care dețin hectare eligibile în conformitate cu metodele și cu termenele stabilite de legislația națională din statul membru în cauză.
   Articolul 4
   Statele membre în cauză iau toate măsurile necesare, inclusiv controale administrative și la fața locului complete, în conformitate cu articolele 58 și 59 din Regulamentul (UE) nr. 1306/2013, pentru a asigura conformitatea cu condițiile stabilite în prezentul regulament. Înainte de a acorda ajutorul, statele membre efectuează în special:

               (a)

               controale administrative privind toate cererile de ajutor, inclusiv privind:

                           (i)

                           eligibilitatea solicitantului;

                           (ii)

                           numărul de hectare eligibile în conformitate cu articolul 1 alineatul (2), pe baza controalelor în exploatații, a arhivelor istorice și a Sistemului Integrat de Administrare și Control în conformitate cu Regulamentul de punere în aplicare (UE) nr. 809/2014 al Comisiei (5);

                           (iii)

                           faptul că niciun solicitant eligibil nu a primit finanțare din alte surse, astfel cum se menționează la articolul 1 alineatul (1) litera (b), pentru aceleași hectare;

               (b)

               controale la fața locului la sediile solicitanților.

         Controalele la fața locului acoperă cel puțin 5 % din totalul ajutorului solicitat.
   Articolul 5
   (1)   Cheltuielile legate de plățile prevăzute în temeiul prezentului regulament sunt eligibile pentru finanțare din partea Uniunii numai dacă plățile în cauză au fost efectuate beneficiarilor până cel târziu la data de 30 septembrie 2018.
   (2)   Nu se aplică articolul 5 alineatul (2) din Regulamentul delegat (UE) nr. 907/2014.
   Articolul 6
   (1)   În termen de cel mult 60 de zile de la data intrării în vigoare a prezentului regulament, statele membre în cauză informează Comisia cu privire la măsurile pe care urmează să le adopte în conformitate cu articolul 4.
   (2)   În termen de cel mult 15 luni de la data intrării în vigoare a prezentului regulament, statele membre în cauză transmit Comisiei un raport detaliat privind punerea în aplicare a prezentului regulament, cuprinzând informații detaliate referitoare la executarea măsurilor luate și la controalele efectuate în conformitate cu articolul 4.
   (3)   Statele membre în cauză informează Comisia în legătură cu rezultatele verificării plăților.
   Articolul 7
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 ianuarie 2018.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013 p. 671.

      (2)  Regulamentul delegat (UE) nr. 907/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO L 255, 28.8.2014, p. 18).

      (3)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).

      (4)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).

      (5)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).


title: Regulamentul de punere în aplicare (UE) 2018/483 al Comisiei din 22 martie 2018 privind prețul minim de vânzare pentru laptele praf degresat pentru a optsprezecea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080

text:
               23.3.2018

               RO

               Jurnalul Oficial al Uniunii Europene

               L 81/9

         REGULAMENTUL DE PUNERE ÎN APLICARE (UE) 2018/483 AL COMISIEI
   din 22 martie 2018
   privind prețul minim de vânzare pentru laptele praf degresat pentru a optsprezecea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 32,
   întrucât:

               (1)

               Regulamentul de punere în aplicare (UE) 2016/2080 al Comisiei (3) a deschis vânzările de lapte praf degresat prin procedură de licitație.

               (2)

               Având în vedere ofertele primite pentru a optsprezecea invitație parțială de participare la licitație, este necesar să se stabilească un preț minim de vânzare.

               (3)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   În ceea ce privește a optsprezecea invitație parțială de participare la licitație pentru vânzările de lapte praf degresat în cadrul procedurii de licitație deschise prin Regulamentul de punere în aplicare (UE) 2016/2080, pentru care perioada în care trebuiau depuse oferte s-a încheiat la 20 martie 2018, prețul minim de vânzare este 105,00 EUR/100 kg.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 martie 2018.

            Pentru Comisie,

            Pentru Președinte,

         Jerzy PLEWA

            Director general

            Direcția Generală Agricultură și Dezvoltare Rurală

      (1)  JO L 347, 20.12.2013, p. 671.

      (2)  JO L 206, 30.7.2016, p. 71.

      (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2018/562 al Comisiei din 9 aprilie 2018 de modificare a Regulamentului de punere în aplicare (UE) nr. 1354/2011 privind deschiderea contingentelor tarifare anuale din Uniune pentru ovine și caprine și pentru carnea de oaie și de capră

text:
                  12.4.2018

                  RO

                  Jurnalul Oficial al Uniunii Europene

                  L 94/4

            REGULAMENTUL DE PUNERE ÎN APLICARE (UE) 2018/562 AL COMISIEI
      din 9 aprilie 2018
      de modificare a Regulamentului de punere în aplicare (UE) nr. 1354/2011 privind deschiderea contingentelor tarifare anuale din Uniune pentru ovine și caprine și pentru carnea de oaie și de capră
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 (1), în special articolul 187 literele (a) și (b),
      întrucât:

                  (1)

                  Regulamentul de punere în aplicare (UE) nr. 1354/2011 al Comisiei (2) prevede deschiderea contingentelor tarifare anuale din Uniune pentru ovine și caprine și pentru carnea de oaie și de capră, inclusiv cele originare din Islanda.

                  (2)

                  Articolul 4 din Regulamentul de punere în aplicare (UE) nr. 1354/2011 prevede ca gestionarea contingentelor tarifare deschise prin regulamentul respectiv să fie efectuată în conformitate cu articolele 308a, 308b și 308c alineatul (1) din Regulamentul (CEE) nr. 2454/93 al Comisiei (3). Regulamentul (CEE) nr. 2454/93 a fost înlocuit prin Regulamentul de punere în aplicare (UE) 2015/2447 al Comisiei (4) și a fost abrogat prin Regulamentul de punere în aplicare (UE) 2016/481 al Comisiei (5) cu efect de la 1 mai 2016. Prin urmare, trimiterile la Regulamentul (CEE) nr. 2454/93 ar trebui actualizate.

                  (3)

                  Mai mult, articolul 5 alineatul (2) litera (b) din Regulamentul de punere în aplicare (UE) nr. 1354/2011 prevede o dovadă de origine în cazul altor contingente tarifare decât cele care fac parte dintr-un acord tarifar preferențial, sub forma unui certificat de origine în conformitate cu articolul 47 din Regulamentul (CEE) nr. 2454/93. S-ar părea că un certificat de origine nu mai este necesar deoarece, în conformitate cu articolul 61 din Regulamentul (UE) nr. 952/2013 al Parlamentului European și al Consiliului (6), autoritățile vamale pot să îi solicite declarantului să dovedească originea mărfurilor prin alte mijloace decât un certificat de origine oficial. Totuși, certificatul de origine eliberat în conformitate cu articolul 47 din Regulamentul (CEE) nr. 2454/93 conține și informații care continuă să fie necesare pentru diferențierea produselor în scopul calculării echivalentului greutății carcasei, astfel cum se prevede la articolul 3 din Regulamentul de punere în aplicare (UE) nr. 1354/2011. Prin urmare, ar trebui solicitat un nou document care să conțină informațiile respective.

                  (4)

                  La 23 martie 2017, Uniunea Europeană și Islanda au semnat un Acord sub forma unui schimb de scrisori (denumit în continuare „acordul”) cu privire la preferințele comerciale suplimentare pentru produsele agricole. Semnarea acordului în numele Uniunii Europene a fost autorizată prin Decizia (UE) 2016/2087 a Consiliului (7), iar încheierea sa a fost autorizată prin Decizia (UE) 2017/1913 a Consiliului (8).

                  (5)

                  În conformitate cu anexa V la acord, Uniunea urmează să adauge o cantitate totală de 1 200 de tone la actualul contingent scutit de taxe vamale al Islandei pentru carnea de oaie și carnea de capră, care se încadrează în codurile 0204 și 0210 și să deschidă un nou contingent anual scutit de taxe vamale al Uniunii, de 300 de tone, pentru carnea de oaie prelucrată, care se încadrează la codul 1602 90. Cantitatea suplimentară de 1 200 de tone și noua cantitate de 300 de tone urmează să fie atinse astfel cum se specifică în tabelul prezentat în anexa V la acord.

                  (6)

                  Cantitățile de produse care urmează să fie importate în temeiul contingentelor tarifare deschise prin Regulamentul de punere în aplicare (UE) nr. 1354/2011 sunt exprimate în echivalent greutate carcasă calculat cu ajutorul coeficientului prezentat la articolul 3 din Regulamentul respectiv. Ar trebui stabilit un coeficient pentru conversia în echivalent greutate carcasă în cazul noului contingent pentru carnea de oaie prelucrată.

                  (7)

                  Prin urmare, este necesar ca Regulamentul de punere în aplicare (UE) nr. 1354/2011 să fie modificat în consecință.

                  (8)

                  Acordul prevede intrarea în vigoare la 1 mai 2018. Pentru anul 2018, cantitățile suplimentare de carne de oaie și carne de capră și cantitățile din noul contingent pentru carnea de oaie prelucrată care urmează să fie puse la dispoziție în temeiul acordului ar trebui să fie calculate pe o bază prorata, luând în considerare data intrării sale în vigoare.

                  (9)

                  Pentru a facilita buna punere în aplicare a noilor dispoziții ale Regulamentului de punere în aplicare (UE) nr. 1354/2011, toate măsurile prevăzute în prezentul regulament ar trebui să se aplice la aceeași dată, care ar trebui să fie data intrării în vigoare a acordului.

                  (10)

                  Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

            ADOPTĂ PREZENTUL REGULAMENT:
      Articolul 1
      Regulamentul de punere în aplicare (UE) nr. 1354/2011 se modifică după cum urmează:

                  1.

                  La articolul 3 alineatul (2) se adaugă litera (e), după cum urmează:

                              „(e)

                              pentru carnea de oaie prelucrată: 1,00.”

                  2.

                  Articolul 4 se înlocuiește cu următorul text:
                  „Articolul 4
                  Prin derogare de la titlul II părțile A și B din Regulamentul (CE) nr. 1439/95, contingentele tarifare stabilite în prezentul regulament sunt gestionate în conformitate cu articolele 49-54 din Regulamentul de punere în aplicare (UE) 2015/2447 al Comisiei (*1). Nu se solicită licențe de import.

                     (*1)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).”"

                  3.

                  Se introduce următorul articol 4a:
                  „Articolul 4a
                  (1)   Originea produselor supuse unui contingent tarifar altele decât cele care rezultă din acorduri tarifare preferențiale se stabilește în conformitate cu dispozițiile în vigoare în Uniune.
                  (2)   Originea produselor supuse unui contingent tarifar care face parte dintr-un acord tarifar preferențial se stabilește în conformitate cu dispozițiile stipulate în respectivul acord.”

                  4.

                  Articolul 5 se înlocuiește cu următorul text:
                  „Articolul 5
                  (1)   Pentru a beneficia de contingentele tarifare stabilite în anexă, autorităților vamale ale Uniunii trebuie să li se prezinte o dovadă de origine valabilă însoțită de o declarație vamală de punere în liberă circulație a produselor în cauză.
                  (2)   În cazul unui contingent tarifar care face parte dintr-un acord tarifar preferențial, dovada de origine stabilită la alineatul (1) constituie dovada de origine stabilită în acordul respectiv.
                  În cazul unor alte contingente tarifare decât cele care rezultă din acorduri tarifare preferențiale, se aplică articolul 61 din Regulamentul (UE) nr. 952/2013 al Parlamentului European și al Consiliului (*2).
                  Atunci când contingentele tarifare originare din aceeași țară terță și care se încadrează în primul și al doilea paragraf sunt combinate, dovada de origine stabilită în acordul relevant este prezentată autorităților vamale ale Uniunii împreună cu declarația vamală de punere în liberă circulație a produselor în cauză.
                  (3)   În cazul unor alte contingente tarifare decât cele care rezultă din acorduri tarifare preferențiale, declarația vamală de punere în liberă circulație a produselor în cauză este prezentată autorităților vamale ale Uniunii împreună cu un document eliberat de autoritatea sau agenția competentă din țara terță de origine. Acest document conține următoarele informații:

                              (a)

                              numele expeditorului;

                              (b)

                              tipul de produs și codul NC aferent;

                              (c)

                              numărul de colete, natura lor, precum și mărcile și numerele înscrise pe acestea;

                              (d)

                              numărul sau numerele de ordine ale contingentelor tarifare în cauză;

                              (e)

                              greutatea netă totală per categorie de coeficient, astfel cum se prevede la articolul 3 alineatul (2) din prezentul regulament.

                     (*2)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).”"

                  5.

                  Anexa se înlocuiește cu textul din anexa la prezentul regulament.

            Articolul 2
      Prezentul regulament intră în vigoare în a treia zi de la data publicării în Jurnalul Oficial al Uniunii Europene.
      Se aplică de la 1 mai 2018.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 9 aprilie 2018.

               Pentru Comisie

            Phil HOGAN

               Membru al Comisiei

         (1)  JO L 347, 20.12.2013, p. 671.

         (2)  Regulamentul de punere în aplicare (UE) nr. 1354/2011 al Comisiei din 20 decembrie 2011 privind deschiderea contingentelor tarifare anuale din Uniune pentru ovine și caprine și pentru carnea de oaie și de capră (JO L 338, 21.12.2011, p. 36).

         (3)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

         (4)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).

         (5)  Regulamentul de punere în aplicare (UE) 2016/481 al Comisiei din 1 aprilie 2016 de abrogare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 87, 2.4.2016, p. 24).

         (6)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).

         (7)  Decizia (UE) 2016/2087 a Consiliului din 14 noiembrie 2016 privind semnarea, în numele Uniunii Europene, a Acordului sub forma unui schimb de scrisori între Uniunea Europeană și Islanda privind preferințele comerciale suplimentare pentru produsele agricole (JO L 324, 30.11.2016, p. 1).

         (8)  Decizia (UE) 2017/1913 a Consiliului din 9 octombrie 2017 privind încheierea Acordului sub forma unui schimb de scrisori între Uniunea Europeană și Islanda privind preferințele comerciale suplimentare pentru produsele agricole (JO L 274, 24.10.2017, p. 57).

         ANEXĂ
         „
               ANEXĂ

                  CARNE DE OAIE ȘI CARNE DE CAPRĂ [în tone (t) de echivalent greutate carcasă] CONTINGENTE TARIFARE ALE UNIUNII

                           Coduri NC

                           Taxă «ad valorem»
                           %

                           Taxă specifică
                           EUR/100 Kg

                           Număr de ordine conform principiului «primul venit, primul servit»

                           Origine

                           Volum anual în tone de echivalent greutate carcasă

                           Animale vii
                           (coeficient = 0,47)

                           Carne de miel dezosată (1)

                           (coeficient = 1,67)

                           Carne de oaie dezosată (2)

                           (coeficient = 1,81)

                           Produse nedezosate și carcase
                           (coeficient = 1,00)

                           Carne de oaie prelucrată
                           (coeficient = 1,00)

                           0204

                           Zero

                           Zero

                           —

                           09.2101

                           09.2102

                           09.2011

                           —

                           Argentina

                           23 000

                           —

                           09.2105

                           09.2106

                           09.2012

                           —

                           Australia

                           19 186

                           —

                           09.2109

                           09.2110

                           09.2013

                           —

                           Noua Zeelandă

                           228 254

                           —

                           09.2111

                           09.2112

                           09.2014

                           —

                           Uruguay

                           5 800

                           —

                           09.2115

                           09.2116

                           09.1922

                           —

                           Chile (3)

                           8 000

                           —

                           09.2121

                           09.2122

                           09.0781

                           —

                           Norvegia

                           300

                           —

                           09.2125

                           09.2126

                           09.0693

                           —

                           Groenlanda

                           100

                           —

                           09.2129

                           09.2130

                           09.0690

                           —

                           Insulele Feroe

                           20

                           —

                           09.2131

                           09.2132

                           09.0227

                           —

                           Turcia

                           200

                           —

                           09.2171

                           09.2175

                           09.2015

                           —

                           Altele (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204 ,
                           0210 99 21 ,
                           0210 99 29 ,
                           ex 0210 99 85

                           Zero

                           Zero

                           —

                           09.2119

                           09.2120

                           09.0790

                           —

                           Islanda

                           Anul 2018

                           2 117

                           Anul 2019

                           2 783

                           Începând cu 2020

                           3 050

                           0104 10 30
                           0104 10 80
                           0104 20 90

                           10 %

                           Zero

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10
                           1602 90 91

                           Zero

                           Zero

                           —

                           —

                           —

                           —

                           09.2118

                           Islanda

                           Începând de la 1 mai 2018

                           67

                           Anul 2019

                           233

                           Începând cu 2020

                           300

                     ”

            (1)  Și carne de ied.

            (2)  Și carne de capră, alta decât cea de ied.

            (3)  Contingentul tarifar pentru Chile crește cu 200 t pe an.

            (4)  «Altele» se referă la toți membrii OMC exceptând Argentina, Australia, Noua Zeelandă, Uruguay, Chile, Groenlanda și Islanda.

            (5)  Prin «Erga omnes» se înțeleg toate originile, inclusiv țările menționate în prezentul tabel.


title: Regulamentul de punere în aplicare (UE) 2018/999 al Consiliului din 16 iulie 2018 privind punerea în aplicare a Regulamentului (UE) 2016/1686 de instituire a unor măsuri restrictive suplimentare împotriva ISIL (Da'esh) și Al-Qaida și a persoanelor fizice și juridice, entităților sau organismelor asociate cu acestea

text:
               16.7.2018

               RO

               Jurnalul Oficial al Uniunii Europene

               LI 178/1

         REGULAMENTUL DE PUNERE ÎN APLICARE (UE) 2018/999 AL CONSILIULUI
   din 16 iulie 2018
   privind punerea în aplicare a Regulamentului (UE) 2016/1686 de instituire a unor măsuri restrictive suplimentare împotriva ISIL (Da'esh) și Al-Qaida și a persoanelor fizice și juridice, entităților sau organismelor asociate cu acestea
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1686 al Consiliului din 20 septembrie 2016 de instituire a unor măsuri restrictive suplimentare împotriva ISIL (Da'esh) și Al-Qaida și a persoanelor fizice și juridice, entităților sau organismelor asociate cu acestea (1), în special articolul 4 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 20 septembrie 2016, Consiliul a adoptat Regulamentul (UE) 2016/1686.

               (2)

               Având în vedere că ISIL (Da'esh) și Al-Qaida, precum și persoanele fizice și juridice, entitățile sau organismele asociate cu acestea reprezintă în continuare o amenințare, ar trebui adăugată o persoană pe lista persoanelor fizice și juridice, a entităților și a organismelor din anexa I la Regulamentul (UE) 2016/1686.

               (3)

               Prin urmare, anexa I la Regulamentul (UE) 2016/1686 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa I la Regulamentul (UE) 2016/1686 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 iulie 2018.

            Pentru Consiliu

            Președintele

         F. MOGHERINI

      (1)  JO L 255, 21.9.2016, p. 1.

      ANEXĂ
      Următoarea persoană se adaugă pe lista prevăzută în anexa I la Regulamentul (UE) 2016/1686:

                     „2.

                     Rabah TAHARI (alias Abu Musab); data nașterii: 28 august 1971; locul nașterii: Oran (Algeria); cetățenia: algeriană.”


title: Regulamentul de punere în aplicare (UE) 2018/1064 al Comisiei din 25 iulie 2018 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
                  30.7.2018

                  RO

                  Jurnalul Oficial al Uniunii Europene

                  L 192/29

         REGULAMENTUL DE PUNERE ÎN APLICARE (UE) 2018/1064 AL COMISIEI
         din 25 iulie 2018
         de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
         întrucât:

                     (1)

                     Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

                     (2)

                     Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

                     (3)

                     Regulamentul (CE) nr. 1484/95 ar trebui modificat în consecință.

                     (4)

                     Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament ar trebui să intre în vigoare la data publicării sale,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 1484/95 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 iulie 2018.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 150, 20.5.2014, p. 1.

            (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

            ANEXĂ
            „

                     ANEXA I

                                 Codul NC

                                 Denumirea mărfurilor

                                 Prețul reprezentativ
                                 (în EUR/100 kg)

                                 Garanția menționată la articolul 3
                                 (în EUR/100 kg)

                                 Originea (1)

                                 0207 12 10

                                 Carcase de păsări de curte din specia Gallus domesticus, congelate, denumite «păsări de curte 70 %»

                                 108,6

                                 0

                                 AR

                                 0207 12 90

                                 Carcase de păsări de curte din specia Gallus domesticus, congelate, denumite «păsări de curte 65 %»

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 Bucăți dezosate de păsări de curte din specia Gallus domesticus, congelate

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Bucăți dezosate de curcani și de curci, congelate

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Ouă fără coajă, uscate

                                 242,1

                                 1

                                 AR

                                 1602 32 11

                                 Preparate nefierte din păsări de curte din specia Gallus domesticus

                                 237,5

                                 15

                                 BR

               ”

               (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).